Neuvoston päätelmät yrittäjyyden edistämisestä



Virallinen lehti nro C 086 , 06/04/2004 s. 0008 - 0009



Neuvoston päätelmät yrittäjyyden edistämisestä (2004/C 86/02) EUROOPAN UNIONIN NEUVOSTO, joka 1. PALAUTTAA MIELEEN eri Eurooppa-neuvostojen(1) päätelmät, joissa kehotetaan edistämään yrittäjyyttä ja pienyritysten toimintaedellytyksiä, 2. TOTEAA, että yrittäjyys on innovoinnin, kilpailukyvyn, työllisyyden ja kasvun merkittävä käyttövoima ja että yhä useampien kannustaminen ja kouluttaminen yrittäjyyteen on keskeinen edellytys Lissabonin tavoitteiden saavuttamiselle, 3. ON TYYTYVÄINEN siihen, että komission tiedonannossa "Toimintasuunnitelma: yrittäjyyden edistäminen Euroopassa" määritellään pääasiallisia aloja, joilla yrittäjyysympäristöä on parannettava, sekä eri toimia, joilla luodaan yrittäjyydelle myönteisempi ympäristö ja edistetään yrittäjyyttä voimakkaasti parantamalla sen yleistä arvostusta, ja ON TYYTYVÄINEN pienyrityksiä koskevan eurooppalaisen peruskirjan täytäntöönpanossa tapahtuneeseen edistymiseen, 4. KOROSTAA, että kilpailukykyyn liittyvässä yhdennetyssä lähestymistavassa muun muassa sellaisilla poliittisilla painopisteillä kuten rahoituksen saatavuudella, koulutuksella ja parempilaatuisella sääntelyllä on keskeinen merkitys asiaa koskevien yhteisön toimintasuunnitelmien ja toimenpiteiden onnistumiselle, 5. ottaen huomioon, että näiden poliittisten painopisteiden täytäntöönpanossa tarvitaan pikaisesti konkreettisia tuloksia, KEHOTTAA komissiota esittämään kunnianhimoisemman aikataulun näiden toimien toteuttamiselle ja KANNUSTAA jäsenvaltioita käyttämään hyväkseen erityisesti avoimen koordinointimenettelyn avulla määriteltyjä parhaita toimintatapoja, 6. KEHOTTAA jäsenvaltioita ja komissiota, kutakin toimivaltansa puitteissa, tehostamaan toimiaan ja ryhtymään pikaisesti: - parantamaan yrittäjyyskoulutusta kaikilla tasoilla - parantamaan sääntely-ympäristöä sääntelyn laadun parantamista koskevan toimintasuunnitelman pohjalta. Ehdotetun lainsäädännön vaikutuksia pienyrityksiin ja yrittäjiin olisi arvioitava ja niistä olisi kerättävä tietoa järjestelmällisen kuulemisen avulla. Nykyisen lainsäädännön kumulatiivisia vaikutuksia olisi niin ikään arvioitava, jotta pienyrityksille aiheutuvaa suhteellisesti suurempaa rasitetta voitaisiin vähentää - tukemaan ja lisäämään yrittäjien rahoituksensaantimahdollisuuksia erityisesti yrityksen perustamisen, yrityssiirtojen, innovatiivisten yritysten ja aliedustettuihin ryhmiin kuuluvien yrittäjien ollessa kyseessä. Huoli uuden Baselin sopimuksen (Basel II) vaikutuksista pienyrityksiin olisi myös otettava huomioon - varmistamaan, että valtiontuen puitteissa pyritään asianmukaisesti korjaamaan yritystoimintaa ja innovointia estäviä markkinoiden toimintapuutteita - tehostamaan mekanismeja, joilla vahvistetaan yrittäjien ja poliittisten päättäjien välistä vuoropuhelua ja parannetaan tiedonsaantia - parantamaan menestyneiden yrittäjien ja yrittäjyyttä edistävän politiikan arvostusta myös tarkastelemalla mahdollisuuksia perustaa "eurooppalaisten yrityskeskusten" palkintojärjestelmä - määrittämään ja hyväksymään yhdessä suoritusta ja edistymistä kuvaavat indikaattorit, joiden perusteella voidaan vapaaehtoisesti asettaa yritystoiminnan lisäämistavoitteet, maailmanmarkkinat huomioon ottaen - tarkastelemaan pienyrityksiä koskevaa eurooppalaista peruskirjaa yrittäjyyttä koskevassa komission toimintasuunnitelmassa esitettyjen painopistealojen pohjalta samassa aikataulussa Lissabonin strategian väliarvioinnin kanssa, jotta varmistetaan, että siinä otetaan johdonmukaisella tavalla huomioon yrittäjien ja pienyritysten erityistarpeet laajentuneessa Euroopan unionissa - tehostamaan kaikkia jäsenvaltioiden ja komission välisiä raportointijärjestelyjä peruskirjan ja muiden asiaa koskevien välineiden osalta. (1) Muuan muassa Cardiff vuonna 1998, Lissabon ja Feira vuonna 2000 sekä Bryssel vuonna 2003.